Covid-19: Dié Gautengse gebiede het meeste gevalle(Argieffoto: Morné van Rooyen) Die getal bevestigde Covid-19-gevalle in Gauteng het teen Maandag op 36 895 gestaan – ŉ styging van 2 610 gevalle – met 194 mense in die provinsie wat reeds weens die virussiekte gesterf het. Tot dusver het 9 738 mense van die siekte herstel, ŉ koers van nagenoeg 26%. Volgens die Gautengse departement van gesondheid is 1 332 mense tans in die hospitaal weens Covid-19. Die meeste gevalle word verreweg steeds in Johannesburg, en veral in die middestad, aangemeld. In die Tshwane-metrogebied is die meeste gevalle tot dusver aangemeld in Atteridgeville, Laudium, die Pretoriase middestad, Hercules, Danville, Saulsville, Lotus en Pretoria-Wes. Die getal Covid-19-positiewe gevalle in dié gebiede staan op 1 920. Meer as 1 000 gevalle is ook in die noordweste van die stad in buurte soos Ga-Rankuwa, Winterveld en Pretoria-Noord bevestig. In Ekurhuleni kom die meeste gevalle tans in die noorde en suide van die metrogebied voor. Die minister van gesondheid, Zweli Mkhize, het vroeër gewaarsku dat Gauteng binne dae die provinsie met die hoogste getal Covid-19-infeksies gaan wees. Nadat die afsonderingsregulasies na vlak 3 verslap is en al hoe meer mense kon terugkeer werk toe, het duisende mense weer na Gauteng gestroom om te begin werk. Dit het gelei tot talle trosuitbrekings en die provinsie gaan na verwagting binnekort veel meer hospitaalbeddens benodig om in die stygende aanvraag te voldoen, het Mkhize gesê. Tot dusver het 18 087 mense wat in aanraking met Covid-19-gevalle was die 14 dae lange verpligte kwarantyn agter die rug en is dus nie meer in isolasie nie.